| ### อี-ชาลเล้นจ์: คลิกดู "ซอฟต์แวร์อ่านเวบเพจไทย" ทลายกำแพง ดิจิทัล ดีวายด์ คงไม่มีอะไรที่น่าภูมิใจเท่ากับการเห็นคนไทยช่วยคนไทยด้วยกันเอง ยิ่งการช่วยกันลดช่องว่างของความสามารถในการใช้ไอทีให้เท่าเทียมกันไม่ว่าจะเป็นคนรวย คนจน หรือแม้แต่คนปกติ และคนพิการ ยิ่งจะช่วยให้สังคมเกิดความผูกพันไม่มีเส้นแบ่ง ในช่วงสัปดาห์ที่ผ่านมามีการเปิดตัว "ซอฟต์แวร์ช่วยอ่านเวบเพจภาษาไทย" สำหรับ "คนตาบอด" ซึ่งนี่อาจไม่ใช่ครั้งแรก เพราะก่อนหน้านี้มีซอฟต์แวร์ในลักษณะดังกล่าวเกิดขึ้นสำหรับคนพิการทางหู รวมถึงซอฟต์แวร์สำหรับคนพิการประเภทอื่นๆ มาบ้างแล้ว ซอฟต์แวร์ช่วยอ่านเวบเพจด้วยเสียงภาษาไทย (IBM Home Page Reader : HPR-THAI) ตัวนี้เป็นความร่วมมือของศูนย์วิจัยจุฬาลงกรณ์มหาวิทยาลัย และบริษัทไอบีเอ็ม ประเทศญี่ปุ่น ซึ่งดูแลการพัฒนาซอฟต์แวร์สำหรับคนพิการ โดยใช้ระยะเวลากว่า 4 ปีเต็มในการพัฒนาซอฟต์แวร์ กว่าจะเป็น HPR ไทย เวอร์ชั่น 3.02 ซอฟต์แวร์นี้เป็นการวิจัย และพัฒนาที่ผสมผสานระหว่าง 3 เทคโนโลยี คือ 1.ไทย เท็กซ์ ทู สปีด เทคโนโลยี (Thai Text-to-Speech Technology) ที่ช่วยแปลงข้อความจากตัวหนังสือเป็นเสียงภาษาไทย ส่วนนี้เกิดจากความร่วมมือระหว่างไอบีเอ็มและศูนย์วิจัยการประมวลผลภาษาและวัจนะ จุฬาลงกรณ์มหาวิทยาลัย 2. เวบ เทคโนโลยี (Web Technology) ช่วยจัดการข้อมูลในอินเทอร์เน็ตที่อยู่ในรูปแบบของเอชทีเอ็มแอล 3. แอคเซสซิบิลิตี้ เทคโนโลยี (Accessibility Technology) ที่ได้รับการออกแบบมาโดยเฉพาะ สำหรับพฤติกรรมการใช้งานในชีวิตประจำวัน ของผู้มีปัญหาทางสายตาและการมองเห็น โดยเป็นความร่วมมือระหว่างไอบีเอ็ม แอคเซสซิบิลิตี้ เซ็นเตอร์ ในญี่ปุ่น และสหรัฐอเมริกา คุณสมบัติเด่นของซอฟต์แวร์ ซอฟต์แวร์นี้ถือเป็นเวบเบราเซอร์ที่ใช้งานบนอินเทอร์เน็ต สามารถอ่านออกเสียงได้ทั้งภาษาไทยและภาษาอังกฤษ สนับสนุนการทำงานอ่านอีเมลและเอกสารแนบเป็นเสียงภาษาไทย สามารถแยกแยะระหว่างเนื้อหา ข้อความที่ต้องการอ่านกับโปรแกรมคำสั่ง ซอฟต์แวร์ตัวนี้ยังประกอบด้วย โปรแกรมเสริมที่ออกแบบมาเพื่อการใช้งานของผู้พิการทางสายตาและผู้มีปัญหาในการมองเห็น เช่น เสียงอ่านโปรแกรมคำสั่งติดตั้งซอฟต์แวร์ การเข้าใช้โปรแกรมบนระบบปฏิบัติการวินโดว์ส เป็นต้น แม้เอชพีอาร์ไทยจะได้รับการออกแบบมาโดยเฉพาะ สำหรับผู้พิการทางสายตาในการใช้งานบนเวบเพจ หากซอฟต์แวร์ดังกล่าวยังสามารถตอบสนองความต้องการที่เกิดจากการใช้ประโยชน์จากเสียงพูดภาษาไทย โดยที่บุคคลทั่วไปสามารถนำซอฟต์แวร์มาใช้งานในด้านอื่น ยกตัวอย่าง เช่น โปรแกรมที่ช่วยอำนวยความสะดวกในการอ่านข้อความ อีเมล หรือข่าวสารให้ฟัง โปรแกรมที่โต้ตอบกับผู้ใช้ด้วยเสียงพูด นอกเหนือจากข้อความบนหน้าจอ โปรแกรมสำหรับชาวต่างชาติในการเรียนรู้ ฝึกฝนการพูดภาษาไทยเบื้องต้น โปรแกรมพจนานุกรมพูดภาษาไทยที่ใช้เนื้อที่ในการเก็บข้อมูลน้อยลง เป็นต้น ทลายกำแพงดิจิทัล ดีวายด์ นายมณเฑียร บุญตัน นายกสมาคมคนตาบอดแห่งประเทศไทย ให้ความเห็นว่า ปัจจุบันประเทศไทยมีจำนวนผู้พิการทางสายตาและผู้พิการทางสมองที่ไม่รุนแรงนักเป็นจำนวนมาก ซอฟต์แวร์ตัวนี้จะเป็นอีก 1 กลไกสำคัญในการเสริมสร้างโอกาสทางเทคโนโลยีให้คนทุกกลุ่มสามารถขับเคลื่อนไปได้พร้อมๆ กัน ในยุคข้อมูลข่าวสาร อย่างไรก็ตาม ก่อนหน้าที่จะมีซอฟต์แวร์อ่านเวบเพจภาษาไทยเกิดขึ้น เคยมีซอฟต์แวร์อ่านเวบเพจภาษาอังกฤษขายตามท้องตลาด ซึ่งมีทั้งของไอบีเอ็ม และบริษัทอื่นๆ พัฒนา โดยส่วนใหญ่แล้ว คนพิการเพียงจำนวนหนึ่งเท่านั้นที่สามารถเข้าใจภาษาอังกฤษได้ดี จึงใช้ซอฟต์แวร์ภาษาดังกล่าว สำหรับข้อกังวลในการสัมผัสแป้นพิมพ์ของคอมพิวเตอร์ในคนตาบอดนั้น นายมณเฑียรกล่าวว่า คนตาบอดที่จะใช้ซอฟต์แวร์นี้ได้ จะต้องเรียนพื้นฐานการพิมพ์ดีดแบบสัมผัสมาก่อน ซึ่งจะทำให้เกิดความเคยชินในการใช้แป้นพิมพ์ ซึ่งทำให้ไม่จำเป็นที่คนตาบอดจะต้องพิมพ์แป้นพิมพ์ที่เป็นลักษณะอักษรเบรลล์เท่านั้น ซึ่งซอฟต์แวร์ตัวนี้ก็จะมีคำสั่งเป็นคีย์บอร์ดที่จะทำให้คนพิการมีความสามารถใช้งานได้โดยสะดวก |

Home I The Nation I EntNet I เนชั่นสุดสัปดาห์ I วิทยุเนชั่น About Us I Suggestion I Site Map I GetThaiFont | Contact Us I Policy Comment : ktwebmaster@bangkokbiznews.com Production & Design by : KT Internet Dept.